**AZ VAGY, AMIT MEGESZEL, OLVASOL, GONDOLSZ…**

DRÁMAJÁTÉKOS FOGLALKOZÁS

Iskola: Rákóczi Ferenc Általános Iskola

Pedagógus neve: Török Enikő Andrea

Osztály: 1-2-3-4. osztály

A foglalkozás támája: A macskasárkány- drámajátékos foglalkozás

A foglalkozás célja: Kommunikációs és szociális kompetenciák fejlesztése. Figyelem, emlékezet, empátia fejlesztése. Az egymásért és a környezetünkért való felelősségtudat megvilágítása. Kapcsolatteremtő lehetőségek gyakorlása.

Tantárgyi kapcsolódás: magyar nyelv, környezetismeret, személyiségfejlesztés, zene és mozgás.

Felhasználási javaslat: anyanyelv, környezetismeret, személyiségfejlesztés órán vagy erdei iskolában.

Időtartam:60- 90 perc

Módszerek: magyarázat, beszélgetés, drámajáték, szemléltetés,

Eszközök: számítógép, Szitakötő folyóirat-2024- Tél-64. szám, tárgyak, papír, íróeszközök.

Felhasznált irodalom: Szitakötő folyóirat-2024-Tél 64. szám-Kovács Zoltán Tibor: A macskasárkány

<https://ligetmuhely.com/szitakoto/kovacs-zoltan-tibor-a-macskasarkany/>

Török Enikő Andrea-Fiatalok Ifjúsági Zenekar: Sárkánygyerek dal

<https://www.youtube.com/watch?v=fw6c7KuyXr8>

Török Enikő Andrea: Varázsige

Török Enikő Andrea-Fiatalok Ifjúsági Zenekar: Fel is út, meg le is út dal

<https://www.youtube.com/watch?v=u7gy5P0jQaY>

**SÉTA A FÉLELMEK FÖLDJÉN**

-Mielőtt elkezdenénk a játékot, mindenkit törpévé varázsolok:

Cseberbe-vederbe, legyen mindenki törpe!

Cseberbe-vederbe, legyen mindenki törpe!

Most pedig induljunk a Félelmek földjére! Mutassátok velem a mozdulatokat!

Körben járunk, szép nagy körben. Vigyázzatok bele ne essetek a Neve-nincs-tóba!

-Vajon miért nincs neve?

-Nem tudják, hogy létezik, nem volt ötlete senkinek, hogy nevet adjon neki…

-Túl mélynek tűnik ez a tó, inkább sétáljunk egyet a Széle-hossza-nincs erdőben!

-Vajon miért ez a neve?

-Túl nagy, olyan mintha, nem lenne vége soha.

-Váljon mindenki erdei élőlénnyé! Akit megérintek, mondja el, mivé változott!

-Vigyázzatok, megérkeztünk az Örökös bűz mocsarához! Lássam az arcotokon, hogy milyen szagokat éreztek!

-Menjünk innen! Jobbra található a Szürkület szurdoka, mindig kevés fény van arra. Tapogatózva lépünk kettőt jobbra. Balra van az Árnyék-szoros. Arra nem megyünk, nehogy beszoruljunk. Közeledünk a Nagy ködök katlanához. Mivel nagyon vastag a köd, behunyt szemmel lépjetek kettőt előre, hogy érezzétek, milyen az, amikor szinte semmit sem lehet látni. Hallgassuk meg mit énekel a Visszhang völgye!

-Üljetek le a körberakott székekre és hallgassátok meg a következő dalt:

<https://www.youtube.com/watch?v=fw6c7KuyXr8>

SÁRKÁNYGYEREK

Török Enikő Andrea

A fényben játszott, siklott, szikrázott... Keringőt lejtett, rabjává ejtett.

Hittem, sárkányok nincsenek,

De szembejött egy szép egyed.

Kecsesen szállt a tó felett...

A táj is beleremegett!

Majd sírt az ég és lüktetett,

Párbajt vívtak a fellegek,

Ordítottak a nagy hegyek!

S eltűnt a szép sárkánygyerek.

Ha szeretnéd, még megleled...

Csak nyisd ki nagyra szép szemed!

Kutasd át jól a kék eget!

A felleg sárkányt rejteget...

**SÁRKÁNYOK**

-Találkoztatok már sárkányokkal? Ti is sárkánnyá tudtok válni. Mutassatok olyan sárkányt, aminek két feje és 4 keze és 4 lába van! (Két ember egymás elé vagy mellé áll.) Most mutassatok háromfejű és 6 kezű, 6 lábú sárkányokat! (Be is mutatkozhatnak a sárkányok fantázianeveken.) Ennyi sárkány után elmesélek egy történetet.

**KOVÁCS ZOLTÁN TIBOR: A MACSKASÁRKÁNY**

[**https://ligetmuhely.com/szitakoto/kovacs-zoltan-tibor-a-macskasarkany/**](https://ligetmuhely.com/szitakoto/kovacs-zoltan-tibor-a-macskasarkany/)

**FÉLELEMELTÜNTETŐ**

-A mesében a törpék a sárkánytól féltek. Mindenki fél valamitől. De a félelmektől meg lehet szabadulni. Minden játékos kap egy lapocskát, amire rá kell írni vagy le kell rajzolni azt, ami félelmet okoz. Majd az összehajtott lapocskákat egy terítő alá kell rejteni. A játékosoknak kell húzniuk egy lapocskát és miután felolvasták a szöveget vagy megnevezték, milyen félelem van a rajzon, tanácsot kell adni, az ismeretlennek, aki a félelmét a terítő alá rejtette, hogy miért ne féljen. (Ha a saját lapocskáját húzza, vissza kell tenni a terítő alá.) A tanács után a lapocskát darabokra kell tépni. A játék addig folytatódik, amíg minden játékos tanácsot kap a félelmeire.

**ADD TOVÁBB ÉRZÉSSEL!**

- Mivel mindenki legyőzte a félelmét, üdvözlök mindenkit a boszitanodában! Boszorkányos szép napja legyen mindenkinek! Ma Káka boszi kedvenc dolgait kell ,,megfogni” úgy, hogy lássuk az arcokon, milyen érzés tovább adogatni. Persze, csak képzeletbeli dolgok lesznek. Álljatok egymás mellé, hogy legyen kinek tovább adni. Akkor adom is az elsőt. Kapjátok el! Add tovább a záptojást, milyen érzés, mutasd hát! Aztán jön lassan sorba: tarka macska farka, varangyosbéka nyála, kutya szőre, óriáspók hálója, pintyek tolla, patkány nyelve, büdöske virág, légy farka, szúnyog teje, kígyó füle, bájital, kotyvasztófazék. stb. Most, hogy mindent megfogtatok, kezdődhet a varázslat!

-Remélem, mindenki utazott már seprűnyélen. De ha még nem, akkor sürgősen ki kell majd próbálni! Most azonnal üljetek rá egy képzeletbeli ,,seprűnyélre” és mondjátok velem a varázsigét! Ha valaki még nem tud rendesen lovagolni a seprűnyélen, éjfélkor lehet gyakorolni!

VARÁZSIGE

Török Enikő Andrea

Szende-bende legyek farka. Handa-banda pintyek tolla,

Entyem-pentyem kutya szőre. Most csend legyen egyelőre!

Átyim-bátyim kígyó füle. Bege-buga szúnyog teje,

Retye-rutya béka nyála. Változzon át minden még ma!

Láthatatlanokká teszlek! Vissza csak holnap eresztlek!

Láthatatlanokká teszlek! Holnap majd szélnek eresztlek!

**AZ VAGY, AMIT MEGESZEL, OLVASOL, GONDOLSZ…**

-A Boszorkánykonyha magazin szerint: ,,Az vagy, amit megeszel.” vagy ,,Az vagy, amit olvasol.” vagy ,,Az vagy, amit gondolsz magadról!”

Három színes cetli közül választhatnak a játékosok:  
narancssárga: ,,Az vagy, amit megeszel.”, zöld: ,,Az vagy, amit olvasol.”, kék: ,,Az vagy, amit gondolsz magadról!” A 3 színes kártya segítségével 3 csapat alakul. A narancssárga kártyát húzók mondják el, hogy mit ennének, hogy azzá változhassanak, amit megesznek. A zöld kártyát húzók, hogy azzá változhassanak, amivé szeretnének, miről olvasnának szívesen. Akik kék kártyát húztak el kell mondják, hogy ha egy gondolattal átváltozhatnának, mivé változnának.

-Én mindenkit visszaváltoztatok törpéből gyermekké!

Cseberbe-vederbe, gyermek legyen, ki törpe!

Cseberbe-vederbe, gyermek legyen, ki törpe!

**TITKOS UTAKON**

-Most, hogy ennyi kalandon túl vagyunk, tartsatok velem a titkos utakon! Előbb gondolatfonalon járunk lábujjhegyen, hogy el ne szakadjon! Citerázzunk egy kicsit a pókhálókon! Olyan sok itt a pókháló, seperjük el a kezünkkel! Pihenjünk egy kicsit egy egérlyukban! Kicsi a hely, mindenki legyen most nagyon kicsi! Most már felszállhatunk a felhők hátára! Ringatózzunk a nap sugarán! Végül kuruttyoljunk egy kútnak mélyén leguggolva!

Táncoljatok velem a következő dal szövegére!

<https://www.youtube.com/watch?v=u7gy5P0jQaY>

FEL IS ÚT, MEG LE IS ÚT

Török Enikő Andrea

Fel is út, meg le is út. Elmesélem, hogy mi volt.

Gondolatfonalon jártam. Pókhálókon citeráztam,

Egérlyukban megpihentem. Jaj, de kár, hogy felébredtem!

Fel is út, meg le is út. Tovább mondom, hogy mi volt.

Felhők hátán messze szálltam. Nap sugarán ringatóztam,

Kútnak mélyén kuruttyoltam. Ugye, hogy szépet álmodtam?